**N Á V R H**

Mesto Brezová pod Bradlom v rámci výkonu samosprávy podľa článku 68 Ústavy Slovenskej republiky a podľa § 4 ods. 3 písm. g), n) a § 6 ods. 1 zákona č. 369/1990 Zb. o obecnom zriadení vydáva toto

**Všeobecne záväzné nariadenie č. 4/2022**

**o udržiavaní čistoty a verejného poriadku na území mesta Brezová pod Bradlom**

**Článok 1**

**Rozsah pôsobnosti**

Toto všeobecne záväzné nariadenie sa vzťahuje na reguláciu činností a stanovenie povinností obyvateľov a návštevníkov mesta na verejných priestranstvách. Verejné priestranstvo definuje osobitný predpis.¹

**Článok 2**

**Udržiavanie čistoty a verejného poriadku**

1. V záujme ochrany života, zdravia, majetku a bezpečnosti občanov, s cieľom zlepšiť vzhľad a životné prostredie v meste, sa na verejných priestranstvách zakazuje najmä:

- ukladať a skladovať materiál všetkého druhu, vrátane odpadu, bez povolenia mesta,

- ukladať odpad vedľa nádob na zber,

- odhadzovať odpadky, žuvačky, ohorky z cigariet,

- spaľovať odpad,

- ničiť a poškodzovať objekty (sochy, pamätníky, hroby, náhrobné kamene),

- robiť výtržnosti, vyvolávať bitky, požívať alkoholické nápoje,

- poškodzovať, ničiť verejnú zeleň

1. Dvory, záhrady a ploty, ako aj iné nehnuteľností, ktoré hraničia s verejným priestranstvom, je povinný vlastník, správca, užívateľ upravovať a trvalo udržiavať tak, aby sa nečistoty z nich nedostávali na verejné priestranstvá.
2. Zakazuje sa umiestňovať plagáty, inzeráty, propagačné materiály a pod. na miesta, ktoré nie sú na to určené.

**Článok 3**

**Zákaz požívania alkoholických nápojov**

1. V súlade s § 2 ods. 5 zákona č. 219/1996 Z. z. o ochrane pred zneužívaním alkoholických nápojov a zriaďovaní a prevádzke protialkoholických záchytných izieb sa zakazuje v dňoch pondelok až nedeľa, v čase od 6.00 do 6.00 hod. nasledujúceho dňa. t. j. 24 hodín nepretržite požívanie alkoholických nápojov (pivo, víno, destiláty a iné nápoje, ktoré obsahujú viac ako 0,75 objemového percenta alkoholu) na týchto verejne prístupných miestach:

- v Husovom parku,

- v areáli materskej školy na Budovateľskej ulici a na Sídlisku Dušana Jurkoviča, Základnej

školy Dolné lúky,

- v areáli Základnej umeleckej školy a Mestskej knižnice na Hornom rade,

- v areáloch detských ihrísk a športovísk (Úsmev a športovo-relaxačná zóna na Sídlisku

Dušana Jurkoviča, Dolné lúky, Námestie 7. apríla, skatepark na Piešťanskej ulici),

- v areáli Denného centra seniorov a Centra voľného času na Námestí 7. apríla,

- na autobusovej stanici,

- v areáli parku pri autobusovej stanici na Sídlisku Dušana Jurkoviča,

- na miestnom trhovisku,

- na Mohyle gen. M. R. Štefánika na Bradle,

- v areáli mestského kúpaliska

1. Zákaz požívania alkoholických nápojov podľa tohto článku sa nevzťahuje na:

- verejne prístupné miesta, kde sú umiestnené terasy a exteriérové sedenie prevádzok

poskytujúcich občerstvenie, reštauračné alebo pohostinské služby počas prevádzkových

hodín,

- prevádzky, v ktorých sa predávajú alkoholické nápoje počas prevádzkových hodín,

- verejne prístupné miesta, kde sa konajú podujatia organizované mestom (zabíjačka,

jarmok, varenie guláša, pivný festival a pod.)

**Článok 4**

**Sankcie**

Za porušenie ustanovení tohto všeobecne záväzného nariadenia možno uložiť sankcie podľa platných všeobecne záväzných predpisov².

**Článok 5**

**Záverečné ustanovenia**

1. Toto všeobecne záväzné nariadenie bolo schválené Mestským zastupiteľstvom v Brezovej pod Bradlom dňa ... ... 2022 uznesením č. .../2022.
2. Všeobecne záväzné nariadenie č. 4/2022 nadobúda účinnosť pätnástym dňom od vyvesenia na úradnej tabuli mesta.
3. Účinnosťou tohto VZN sa ruší Všeobecne záväzné nariadenie Mesta Brezová pod Bradlom č. 1/2022 o udržiavaní čistoty a verejného poriadku na území mesta Brezová pod Bradlom.

[¹] § 2b ods. 1 a2 zák. č. 369/1990 Zb. o obecnom zriadení

[²] napr. zák. č. 372/1990 Zb. o priestupkoch

zák. č. 543/2002 Z. z. o ochrane prírody a krajiny

zák. č. 219/1996 Z. z. o ochrane pred zneužívaním alkoholických nápojov

Mgr. Jaroslav C i r a n

primátor mesta